天基節雨有感
作者：王柏
朝代：宋

paragraphs: 歲歲天基節，晴和萬國歡。
今年侯國宴，疎雨忽潸潸。
允矣天人際，機緘妙已宣。
聖心方感慕，雲意慘天顔。
誰識天倫重，端爲萬化原。
一時名未正，事事盡拘攣。
父母惟生繼，昭昭大義存。
節文斯二者，此外豈容干。
在昔權臣繆，區區欲怙恩。
私心崇義斷，强抑所當尊。
近日劬勞報，猶形厚薄嫌。
一言誰誤主，孝道未純全。
此事書青史，千年不可刊。
勿云今既往，熟視所難言。
父母人皆有，何稱考叔賢。
只將誠意感，各盡此心天。